આ સવાલો એટલા બધા ગંભીર અને ગૂઢ છે કે કોઈ પણ માણસ નિરુત્તર રહી જાય. પણ આવો પ્રશ્ન કરનાર સમજદાર માણસને કોઈ સામો પ્રશ્ન જરૃર કરી શકે કે ભલા માણસ, આવો ઊંચો લાંબો હનુમાન-કૂદકો શું કામ મારો છો? મૃત્યુ પછી શું થશે તેની આટલી બધી ચિંતા શું કામ કરો છો? તમને જ કોઈ એવો પ્રશ્ન કરે કે તમે આ પૃથ્વી ઉપર જન્મ પ્રાપ્ત કર્યો તે પહેલાં ક્યાં હતા? તમે અહીં જન્મ્યા એ પહેલાં શું હતા? માણસ હતા-દેવ હતા-હાથી હતા કે ઘોડા હતા? આવો પ્રશ્ન આપણે કદી વિચારતા નથી. માત્ર પ્રબળ અહંકારથી પીડાતો માણસ જ અહીં જીવવાનું બંધ કરીને પૂર્વજીવનના પ્રશ્નાર્થોમાં ભૂલા પડવાનું પસંદ કરે.